Príkaz ministra č. 20/2017
na pasportizáciu nehnuteľného majetku štátu v správe Ministerstva školstva, vedy, výskumu a športu Slovenskej republiky a jeho priamo riadených  organizácií 

Gestorský útvar: odbor vnútornej správy, tel.: 59374 403 	č. 2017-6864/18638:1-72AA

Minister školstva, vedy, výskumu a športu Slovenskej republiky (ďalej len „minister“) podľa článku 11 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky (ďalej len „ministerstvo“) vydáva tento príkaz:
Čl. 1	
Úvodné ustanovenia
(1)	Tento príkaz upravuje pasportizáciu nehnuteľného majetku štátu v správe ministerstva a jeho priamo riadených  organizácií.
(2)	Pri nakladaní s nehnuteľným majetkom štátu sú ministerstvo a jeho priamo riadené  organizácie ako správcovia majetku štátu povinní dodržiavať platné právne predpisy a postupovať v súlade s usmerneniami Ministerstva financií SR ako gestora zákona č. 278/1993 Z. z. o správe majetku štátu v znení neskorších predpisov (ďalej len „zákon o správe majetku štátu“) a zákona č. 523/2004 Z. z. o rozpočtových pravidlách verejnej správy o zmene a doplnení niektorých zákonov v znení neskorších predpisov a usmerneniami ministerstva ako zriaďovateľa pre účely zákona o správe majetku štátu.
(3)	Priamo riadenými  organizáciami sú  organizácie ministerstva podľa vnútorného  predpisu).
Čl. 2	
Vymedzenie pojmov
Na účely tohto príkazu sa rozumie
a)	majetkom  nehnuteľný majetok vo vlastníctve Slovenskej republiky,
b)	správou majetku štátu súhrn oprávnení a povinností správcu majetku štátu k tej časti majetku, ktorý mu štát zveril do správy,
c)	správcom majetku štátu je ministerstvo alebo jeho priamo riadená organizácia vo vzťahu k nemu spravovanému majetku štátu,
d)	prebytočným majetkom štátu majetok štátu, ktorý neslúži a ani v budúcnosti nebude slúžiť ministerstvu a priamo riadeným  organizáciám na plnenie úloh v rámci predmetu ich činností alebo v súvislosti s nimi,    
e)	dočasne prebytočným majetkom štátu majetok štátu, ktorý prechodne neslúži  ministerstvu a priamo riadeným organizáciám na plnenie úloh v rámci predmetu ich činnosti alebo v súvislosti s ním, 
f)	neupotrebiteľným majetkom štátu je stavba, ktorá pre svoje úplné opotrebenie alebo poškodenie, zrejmú zastaranosť alebo nehospodárnosť v prevádzke alebo z iných závažných dôvodov nemôže slúžiť svojmu účelu alebo určeniu,
g)	komisiou pre hospodárne a efektívne využitie nehnuteľného majetku  (ďalej len „komisia“) je komisia zriadená pre hodnotenie a rozhodovanie o hospodárnom a efektívnom využití majetku štátu v správe ministerstva alebo v správe priamo riadených  organizácii a nakladanie s ním,
h)	pasportizáciou identifikácia prebytočného a dočasne prebytočného majetku štátu v správe ministerstva a priamo riadených  organizácií.
Čl. 3	
Cieľ pasportizácie
Cieľom pasportizácie je najmä
a)	racionalizácia a efektívne využitie majetku štátu,
b)	predaj alebo prevod správy prebytočného majetku štátu za účelom zníženia prevádzkových nákladov rezortu,
c)	racionálnejšie obsadenie kancelárií, predovšetkým ich maximálne personálne obsadenie, prioritne osobami pracujúcimi v ministerstve a priamo riadených  organizáciách,
d)	zníženie nákladov rozpočtu kapitoly ministerstva na správu majetku štátu v správe správcu majetku štátu.
Čl. 4	
Práva a povinnosti správcu majetku štátu
(1)	Správca majetku štátu nemôže nadobúdať majetok do svojho vlastníctva, ale výlučne do vlastníctva Slovenskej republiky, ktorá ako právnická osoba vlastní majetok a nakladá s ním prostredníctvom správcu majetku štátu.
(2)	Správca majetku štátu vykonáva právne úkony pri správe majetku štátu v mene štátu a koná pred súdmi a inými orgánmi vo veciach, ktoré sa týkajú majetku štátu, ktorý spravujú, alebo sporného majetku, v mene štátu.
(3)	V zmluve upravujúcej nakladanie s majetkom štátu sa vždy uvádza ako vlastník Slovenská republika.
(4)	Správca majetku štátu je oprávnený a povinný majetok štátu užívať na plnenie úloh v rámci predmetu svojej činnosti alebo v súvislosti s ním, povinný udržiavať ho v riadnom technickom stave, využívať všetky právne prostriedky na jeho ochranu a dbať, aby nedošlo k jeho strate, poškodeniu, znehodnoteniu, zničeniu alebo zmenšeniu.
(5)	Správca majetku štátu dbá na obsadenie kancelárií prioritne osobami pracujúcimi v ministerstve alebo priamo riadenej  organizácii.
(6)	Správca majetku štátu je vo vzťahu ku komisii povinný
a)	predkladať návrh zoznamu majetku, ktorý plánuje vyhlásiť ako prebytočný alebo dočasne prebytočný, a to najmenej dva mesiace pred zasadnutím komisie,
b)	predložiť skompletizované doklady o predmetnej nehnuteľnosti, vrátane dokladu o nadobudnutí  majetku,
c)	predložiť záznam o vykonaní fyzickej obhliadky majetku štátu, ktorý navrhuje na vyhlásenie  za prebytočný majetok štátu, a o technickom stave danej nehnuteľnosti, vrátane fotodokumentácie na elektronickom nosiči.
(7)	Úkony podľa odseku 6 za príslušného správcu majetku štátu vykonáva
a)	za ministerstvo riaditeľ odboru vnútornej správy ministerstva,
b)	za priamo riadenú  organizáciu jej štatutárny zástupca.
(8)	Po získaní stanoviska komisie podľa čl. 5 správca majetku štátu realizuje nakladanie s dotknutým majetkom štátu v súlade s platnými právnymi predpismi, a to najmä
a)	zákonom o správe majetku štátu č.278/1993 Z.z. v znení jeho neskorších predpisov,
b)	osobitými právnymi predpismi súvisiacimi s nakladaním majetku štátu). 
Čl. 5	
Komisia
(1)	Komisia sa skladá z predsedu komisie, podpredsedu komisie, tajomníka komisie  a  členov komisie.
(2)	Predsedom komisie je ustanovený riaditeľ odboru vnútornej správy ministerstva. Podpredsedu komisie ustanoví predseda komisie na prvom zasadnutí.
(3)	Podpredseda komisie v prípade neprítomnosti predsedu preberá jeho povinnosti na zasadnutí komisie.
(4)	Členmi komisie sú generálny riaditeľ sekcie financovania a rozpočtu, riaditeľ odboru právneho, riaditeľ odboru pre verejné obstarávanie ministerstva. Ak má byť predmetom rokovania komisie nehnuteľný majetok štátu v správe priamo riadenej organizácie uvedenej v čl.1 ods.3, potom je členom komisie aj štatutárny zástupca priamo riadenej organizácie uvedenej v čl. 1 ods. 3.
(5)	Členstvo v komisii je čestné, nezastupiteľné a je viazané na výkon príslušnej funkcie.
(6)	Komisia najmä
a)	posudzuje návrhy a podnety na vykonanie úkonu podľa čl. 3,
b)	podáva ministrovi prostredníctvom vedúceho služobného úradu ministerstva návrhy na vyhlásenie majetku štátu v správe ministerstva za prebytočný a dočasne prebytočný,
c)	podáva štatutárnemu orgánu priamo riadenej  organizácie návrhy na vyhlásenie majetku štátu v správe danej podriadenej organizácie za prebytočný,
d)	dohliada na obsadenie kancelárií prioritne osobami pracujúcimi v ministerstve a priamo riadených  organizáciách,
e)	v prípade potreby navrhuje vypovedanie platných nájomných zmlúv s nájomcami, ktorými sú právnické osoby iné ako ministerstvo alebo priamo riadená  organizácia,
f)	navrhuje prehodnotenie nevýhodných nájomných zmlúv,
g)	plní funkciu hodnotiacu a rozhodovaciu vo vzťahu  k majetku v správe správcu majetku štátu,
h)	plní funkciu vyraďovacej a likvidačnej komisie viažucu sa k nehnuteľnému majetku v správe správcu majetku štátu,
i)	má právo požadovať od správcu majetku štátu informáciu týkajúce sa majetku v jeho správe.
(7)	Komisia vykonáva svoju činnosť na základe návrhu ministerstva, priamo riadenej  organizácie alebo na základe vlastnej iniciatívy.
(8)	Zasadnutie komisie zvoláva predseda v spolupráci s tajomníkom komisie.
(9)	Materiály sa na rokovanie komisie predkladajú v listinnej aj elektronickej podobe, podrobnosti určí predseda komisie.
(10)	Komisia vypracuje každoročne do 31. decembra  harmonogram svojich zasadnutí na nasledujúci  kalendárny rok a oznámi ho správcom majetku štátu.
(11)	Komisia je uznášaniaschopná, ak je prítomná nadpolovičná väčšina jej členov. Na prijatie rozhodnutia je potrebná nadpolovičná väčšina prítomných členov.
(12)	Funkciu tajomníka komisie vykonáva  sekretariát odboru vnútornej správy ministerstva.   
(13)	Tajomník komisie zodpovedá za administratívne a organizačné zabezpečenie činnosti komisie.
Čl. 6	
Záverečné ustanovenia
(1)	V prípade mimoriadnej a nepredvídateľnej situácie za vykonanie úkonu podľa čl. 3 písm. b) a c)  s cieľom dosiahnuť hospodárne vynaloženie finančných prostriedkov zodpovedá osoba podľa čl. 4 ods. 7; takto uskutočnené opatrenie je povinná bezodkladne oznámiť predsedovi komisie.
(2)	Zrušuje sa príkaz ministra č. 53/2016.

Čl. 7	
Účinnosť

Tento príkaz nadobúda účinnosť 2. mája 2017.

minister

Obsah

Príkaz ministra č. 20/2017, na pasportizáciu nehnuteľného majetku štátu v správe Ministerstva školstva, vedy, výskumu a športu Slovenskej republiky a jeho priamo riadených  organizácií
Čl. 1	Úvodné ustanovenia
Čl. 2	Vymedzenie pojmov
Čl. 3	Cieľ pasportizácie
Čl. 4	Práva a povinnosti správcu majetku štátu
Čl. 5	Komisia
Čl. 6	Záverečné ustanovenia
Čl. 7	Účinnosť